În data de 27 mai 2024, ofițeri de poliție ai Direcției Generale Anticorupție – Serviciul Județean Anticorupție Maramureș, în baza delegării procurorului de caz din cadrul Parchetului de pe lângă Tribunalul Maramureș, au pus în executare un mandat de aducere într-o cauză penală în care este vizat un agent de poliție din cadrul IPJ Maramureș – Postul de Poliție Comunală Băiuț, privind comiterea infracțiunii de luare de mită, în formă continuată.
În fapt, din materialul de urmărire penală administrat, cauza instrumentată în baza sesizării SJA Maramureș, rezultă faptul că agentul de poliție ar fi pretins și primit în repetate rânduri suma totală de 650 de lei și 50 de euro, de la o persoană direct implicată în exploatarea nelegală de masă lemnoasă, nedispunând în schimb măsurile legale corespunzătoare.
Persoana în cauză a fost reținută pentru o perioadă de 24 de ore, iar astăzi, 28 mai 2024, aceasta urmează să fie prezentată instanței cu propunere de arestare preventivă pentru 30 de zile.
Cauza a fost documentată cu sprijinul Serviciului Județean Anticorupție Satu Mare, Direcției Anchete și al Direcției de Operațiuni Speciale.
L-au săltat aseară
Descindere aseară a ofițerilor DGA Maramureș la Postul de Poliție Băiuț, Maramureș. Conform informațiilor noastre aceștia l-au ridicat pe șeful postului, agentul șef adjunct Florin Precup.
Ofițerii anticorupție îl suspectează că ar fi primit mită de la un agent economic de pe raza comunei Băiuț. Aceleași surse susțin că polițistul a fost adus la audieri în Baia Mare iar anchetatorii au dispus reținerea polițistului petru 24 de ore. El a fost dus în arestul IPJ Maramureș.
Despre polițistul ridicat vă putem spune că are o activitate de aproape 25 de ani în structurile Ministerului de Interne. Cariera și-a început-o la Jandarmeria Maramureș ca jandarm angajat cu contract, ulterior trecând la Poliție.
Șeful de post era spaima hoților de lemne dar și a pădurarilor din zona Băiuțului. De altfel, noi am scris numai în acest an câteva articole despre sutele de cioate tăiate ilegal descoperite în pădurile administrate de Ocolul Silvic Băiuț. Ba mai mult, același polițist a confiscat lemnul OS Băiuț care îl aveau depozitat într-un amplasament ilegal.
Ce spune IPJ Maramures
Menționăm faptul că, Inspectoratul de Poliție Județean Maramureș are ca deziderat funcţionarea sistemului doar cu poliţişti integri, profesionişti și se delimitează ferm de orice comportamente sau acţiuni necorespunzătoare, care aduc atingere valorilor acesteia şi nu sunt în concordanţă cu legea și vom susţine toate activităţile specifice procedurilor penale pentru deservirea intereselor justiţiei.
Conducerea Inspectoratului de Poliție Județean Maramureș solicită tuturor polițiștilor aplicarea prevederilor Codului de Etică și Deontologie al polițistului și tuturor actelor normative în vigoare.
La nivelul instituției noastre nu sunt tolerate comportamente sau acțiuni necorespunzătoare, sens în care, în cazul depistării unor astfel de încălcări ale legii se dispun măsuri conform competențelor, în spectrul disciplnar, contravențional sau penal.